EUROOPAN KOMISSIO Bryssel 12.3.2021 JOIN(2021) 5 final YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue:



vuosikertomus 2020



YHTEINEN KERTOMUS EUROOPAN PARLAMENTILLE JA NEUVOSTOLLE MACAON ERITYISHALLINTOALUE: VUOSIKERTOMUS 2020 Tiivistelmä Siitä lähtien, kun Macao vuonna 1999 palautettiin Kiinan kansantasavallalle, Euroopan unioni (EU) ja sen jäsenvaltiot ovat seuranneet tiiviisti Macaon erityishallintoalueen poliittista ja taloudellista kehitystä ”yksi maa, kaksi järjestelmää” -periaatteen puitteissa. EU tukee ”yksi maa, kaksi järjestelmää” -periaatetta ja sen täytäntöönpanoa. Tämä vuosikertomus Macaon kehityksestä on laadittu Euroopan parlamentille vuonna 1997 annetun sitoumuksen mukaisesti. Vuonna 2020 ”yksi maa, kaksi järjestelmää” -periaatetta toteutettiin edelleen Macaon perustuslain mukaisesti. Macaon kansalaisten oikeuksia ja perusvapauksia kunnioitettiin edelleen yleisesti, ja oikeusvaltioperiaatetta noudatettiin ”yksi maa, kaksi järjestelmää” -periaatteen mukaisesti. Macaon tiedotusvälineissä oli edelleen esillä monenlaisia näkemyksiä, vaikkakin itsesensuurin lisääntyminen on aiheuttanut huolta. Perustuslaki ja muut säädökset eivät mahdollista yleistä ja yhtäläistä äänioikeutta. EU kuitenkin kannustaa Macaon viranomaisia edistämään kansalaisten osallisuutta hallintojohtajan ja lakiasäätävän kokouksen vaaleihin. Talouden alalla hallinto toteutti tehokkaita toimenpiteitä covid-19-pandemian hillitsemiseksi, mutta pandemia vaikutti voimakkaasti Macaon erityishallintoalueen talouteen ja sen BKT laski jyrkästi. Tämä selittyy suurelta osin sillä, että Macao on edelleen vahvasti riippuvainen rahapelitoiminnasta ja matkailusta, vaikka hallinto on pyrkinyt monipuolistamaan sen taloutta. Matkustusrajoitukset aiheuttivat sen, että erityishallintoalueella vieraili vuoden aikana ennätyksellisen vähän matkailijoita. Tärkeissä sosiaalisissa kysymyksissä saavutettiin joitakin lainsäädännöllisiä edistysaskeleita, kuten vähimmäispalkat, äitiys- ja isyysvapaat sekä työvoimatoimistoja koskevat lait.

Vaikka hallinto otti käyttöön väestölle ja yrityksille suunnattuja tukitoimenpiteitä ja työmarkkinat pysyivät hyvässä kunnossa, erityistalousalueen talouden elpyminen riippuu pitkälti siitä, milloin ja missä määrin Manner-Kiinan matkailijat palaavat Macaoon. Keskeisiä strategioita ovat pitkällä aikavälillä edelleen talouden monipuolistaminen ja alueellinen yhdentyminen. I. Poliittinen ja sosiaalinen kehitys Macaon hallinnon ylimmällä tasolla ei ole tapahtunut merkittäviä muutoksia vuoden aikana. Kansallinen turvallisuus on edelleen merkittävä kysymys Macaon hallinnon keskusteluissa, ja keskushallinto on kannustanut mukauttamaan oikeudellisia ja valvontamekanismeja kansallisen turvallisuuden varmistamiseksi. Oikeuslaitoksen poliisiviranomainen perusti lokakuussa uuden kansallisen turvallisuusyksikön, joka koostuu tietojaostosta, rikostutkintajaostosta, operatiivisen tuen jaostosta, yleisten asioiden jaostosta, terrorismirikosten hälytys- ja tutkintajaostosta sekä kyberturvallisuusjaostosta. Hallintojohtaja totesi 16. marraskuuta pitämässään linjapuheessa, että hallinto laatii lain luottamuksellisten asiakirjojen suojaamiseksi sekä suunnitelman, jossa eritellään kansalliseen turvallisuuslakiin liittyviä uusia menettelyjä, joita ei ole vielä täsmennetty. Tällä hetkellä ei ole viitteitä siitä, että Macaon erityishallintoalueella toteutetaan Manner-Kiinan lainvalvontatoimia Hongkongissa omaksutun lähestymistavan mukaisesti. Hallintojohtaja aloitti useita julkishallinnon uudistuksia. Hän ilmoitti suunnitelmista järjestää osa valtion virastoista uudelleen muun muassa yhdistämällä koulutus- ja nuorisoasioiden viraston ja korkeakoulutusviraston. Hallinto lupasi parantaa digitaalista hallintoa ja virkamiesten rekrytointimekanismia. Se myös toteutti toimia työntekijöiden oikeuksien suojelun vahvistamiseksi. Lakiasäätävä kokous hyväksyi 16. huhtikuuta työntekijöiden vähimmäispalkkaa koskevan lain. Se tuli voimaan 1. marraskuuta ja on Macaon ensimmäinen kattava vähimmäispalkkaa koskeva laki. Laissa säädetään, että yksityisen sektorin työntekijöiden kotiapulaisia ja vammaisia työntekijöitä lukuun ottamatta on saatava lakisääteinen vähimmäispalkka, joka on 32 Macaon patacaa tunnissa. Vähimmäispalkkaa tarkistetaan kahden vuoden välein. Hallinto totesi myös, että se korvaisi vammaisten henkilöiden palkkavajeen. Hallintojohtaja ilmoitti demokratiaa ajavien lainsäätäjien toistuvasti ehdottamien toimenpiteiden hylkäämisen jälkeen, että hallinto antaa ammattiliittoja koskevaa lainsäädäntöä työntekijöiden oikeuksien suojelemiseksi. Työvoimatoimistoja koskeva uusi laki hyväksyttiin 4. syyskuuta, ja se tulee voimaan maaliskuussa 2021. Lailla pyritään suojelemaan sekä mahdollisia työntekijöitä että työnantajia, ja sen painopisteenä ovat erityisesti ulkomailta töihin tulevat henkilöt. Esimerkiksi mahdollisilta työntekijöiltä perittävä maksu ei saa olla suurempi kuin puolet heidän työsopimuksensa mukaisesta ensimmäisen kuukauden peruspalkasta. Vuonna 2020 lakisääteistä äitiysvapaata pidennettiin 56 päivästä 70 päivään. Uusissa säännöksissä vahvistetaan myös viisi isyysvapaapäivää, joista kaksi on palkattomia. Macaon äitiys- ja isyysvapaata koskevat säännökset ovat kuitenkin koko maailman mittakaavassa epäsuotuisat. Uusi julkisten vuokra-asuntojen järjestelmä tuli voimaan elokuussa, ja sen ansiosta yli 2 200 kotitaloutta on saanut parannettua elinolojaan. Kohtuuhintaisia asuntoja koskevaan lakiin tehdyllä muutoksella mukautettiin asuntojen omistusjärjestelmän hakuprosessia ja otettiin käyttöön uusi järjestelmä jälleenmyyntiä varten. Tuettujen vuokra-asuntojen määrää on tarkoitus lisätä.

Macaon erityishallintoalueen hallinto toteutti ripeitä ja päättäväisiä toimiin covid-19-taudin leviämisen hillitsemiseksi. Se muun muassa määräsi kasinot keskeyttämään toimintansa kahdeksi viikoksi helmikuussa ja määräsi ottamaan käyttöön suojatoimenpiteitä toiminnan jatkuttua. Järjestelyn avulla yli 20 miljoonaa kasvosuojusta asetettiin kansalaisten saataville kohtuuhintaan. Macaon maahantulosääntöjä mukautettiin pandemian alkuvaiheessa, jotta tautitapausten kulkeutuminen alueelle saataisiin vältettyä, ja muiden kuin Macaon asukkaiden maahantulo ulkomailta estettiin 25. maaliskuuta alkaen. Hongkongin ja Macaon välinen lauttaliikenne keskeytettiin 4. helmikuuta ja linja-autoliikenne 5. huhtikuuta määrittelemättömäksi ajaksi. Manner-Kiinan viranomaiset aloittivat viisumien myöntämisen uudestaan, jotta sen asukkaat voisivat käydä Macaossa vapaa-ajan matkoilla elokuusta alkaen. Covid-19-pandemiasta aiheutui kaiken kaikkiaan 46 vahvistettua tartuntaa mutta ei yhtään kuolemantapausta. Macaon ylimmän muutoksenhakutuomioistuimen presidentti viittasi lokakuussa tuomioistuinten toimintavuoden 2020–2021 avajaisissa pitämässään puheessa erityishallintoalueen oikeusjärjestelmän kohtaamiin haasteisiin. Hän korosti, että portugalilainen järjestelmä vaikuttaa edelleen ”yksi maa, kaksi järjestelmää” -periaatteen täytäntöönpanoon, ja esitti myös näkemyksensä siitä, että Macaolla ja Portugalilla on erilaiset eettiset normit, moraaliset arvot, tavat ja kulttuuri. Hallinto jatkaa valvontakameroiden asentamista. Niitä pitäisi olla virallisten suunnitelmien mukaan käytössä 4 200 vuoteen 2028 mennessä. Viranomaisten mukaan tällainen valvonta on perusteltua, koska se tukee rikollisuuden torjuntaa. Oikeudet, vapaudet ja yhtäläiset mahdollisuudet Yleisesti ottaen oikeudet, perusvapaudet ja oikeusvaltioperiaate toteutuivat Macaon perustuslaissa taatun tason mukaisesti sekä ”yksi maa, kaksi järjestelmää” -periaatetta noudattaen. Toistaiseksi ei ole tehty aloitetta riippumattoman ihmisoikeuselimen perustamiseksi YK:n kidutuksen vastaisen komitean joulukuussa 2015 antaman suosituksen mukaisesti. Lehdistönvapautta kunnioitettiin yleisesti, vaikka itsesensuuri on tyypillistä tiedotusvälineiden toimintaympäristössä. Macaon portugalin- ja englanninkielisen lehdistön järjestö AIPIM (Macao Portuguese and English Press Association) julkaisi 18. maaliskuuta tiedotteen, jossa se esitti huolensa Macaon ja Hongkongin sisällyttämisestä keskushallinnon päätökseen kieltää kolmen yhdysvaltalaisen tiedotusvälineen toimittajien työskentely Kiinassa. AIPIM:n lausunnossa ilmaistiin myös huoli Yhdysvaltojen ja Kiinan välisten jännitteiden lisääntymisen kielteisistä vaikutuksista lehdistönvapauteen. Lokakuussa World Press Photo Exhibition 2020 -näyttely suljettiin ennenaikaisesti ilman selitystä. Tästä esitettiin huolestuneita kannanottoja, joihin myös AIPIM yhtyi. Näyttelyssä esitettiin kuvia Hongkongin yhteiskunnallisista levottomuuksista. AIPIM totesi, että jos taustalla on näytteillä oleviin valokuviin liittyvä painostus, se pitää tätä vakavana ja huolestuttavana tapauksena, joka osoittaa, että sananvapaus on heikentymässä. Kokoontumisvapautta kunnioitetaan edelleen yleisesti Macaossa, vaikka covid-19-epidemian puhkeaminen vaikutti monien vapauksien käyttämiseen. Macaon toimittajien yhdistys (AJM) totesi, ettei julkishallinnon elinten olisi pitänyt peruuttaa kaikkia lehdistötilaisuuksia covid-19-pandemian torjuntatoimien vuoksi. Se kehotti valtion tiedotustoimistoa pitämään tiedonkulun tarpeen oikeassa tasapainossa epidemian torjunnan kanssa.

Yleisestä turvallisuudesta vastaavat poliisijoukot hylkäsivät demokraattisen kehityksen liiton pyynnön järjestää vuotuiset kynttilävalvojaiset Taivaallisen rauhan aukion tapahtumien muistoksi vedoten covid-19-pandemian torjuntaa koskeviin näkökohtiin. Myös erillinen pyyntö järjestää valokuvanäyttely hylättiin. Demokratiaa ajavan lainsäätäjän Au Kam Sanin kaksi tytärtä pidätettiin 4. kesäkuuta laittoman tilaisuuden järjestämisestä epäiltyinä. Kansalaisjärjestö Macau Conscience ilmaisi YK:n ihmisoikeuskomitealle toimitetussa raportissa huolensa siitä, että hallinto käyttää kansanterveydellisiä ongelmia hyväkseen muistotilaisuuksien kieltämiseksi. Macao ei ole tosiasiallisesti pannut täytäntöön yhdistymisvapautta ja työehtosopimusneuvotteluja sellaisina kuin ne on vahvistettu Kansainvälisen työjärjestön (ILO) yleissopimuksissa. EU kannustaa edelleen Macaota toimimaan näin muassa suunnitellun ammattiliittoja koskevan lainsäädännön avulla. Macao pyrkii edelleen torjumaan ihmiskauppaa. Se asetettiin kuitenkin Yhdysvalloissa toisen tason tarkkailulistalle, ja Yhdysvaltain ulkoasiainministeriön vuosikertomuksessa todettiin, ettei Macao täysin täyttänyt ihmiskaupan poistamista koskevia vähimmäisvaatimuksia ja että paikallisviranomaiset eivät olleet osoittaneet lisäävänsä tällaisia toimia edelliseen raportointikauteen verrattuna. EU on valmis tiivistämään tätä alaa koskevaa yhteistyötä Macaon kanssa. Macao ei ole vielä hyväksynyt kattavaa syrjinnän vastaista lainsäädäntöä. Seksuaaliseen suuntautumiseen ja sukupuoli-identiteettiin perustuva syrjintä aiheuttaa edelleen huolta etenkin työllisyyden, koulutuksen ja terveydenhuollon aloilla. Macao jatkoi toimia korruption torjumiseksi esimerkiksi korruptionvastaisen komitean (CCAC) tekemän työn kautta. CCAC:n vuosikertomus julkaistiin toukokuussa 2020, ja siinä esitettiin yksityiskohtaisesti komitean toimenpiteet korruption torjumiseksi julkisella ja yksityisellä sektorilla. Hallintojohtaja lupasi parantaa ihmisten tietoisuutta rehellisistä vaaleista ja varmistaa, että seitsemännen lakiasäätävän kokouksen vaalit (jotka on määrä järjestää vuonna 2021) voidaan toteuttaa oikeudenmukaisissa, avoimissa ja korruptiottomissa olosuhteissa. II. Talouskehitys Covid-19-pandemialla on ollut raju vaikutus Macaon talouteen. Hallinto on saanut menestyksekkäästi pidettyä pandemian hallinnassa erityishallintoalueella, mutta Macaon ja Kiinan matkustus- ja terveysrajoitukset merkitsivät sitä, että lähes koko vuoden ajan vain harvat pääsivät matkustamaan maailman suurimpaan rahapelikeskukseen. Tästä syystä Macaon BKT supistui 48,1 prosenttia vuoden 2020 ensimmäisellä neljänneksellä, 68 prosenttia toisella neljänneksellä ja 63,8 prosenttia kolmannella neljänneksellä (edelliseen vuoteen verrattuna). Saapuvien matkailijoiden määrä laski 85 prosenttia vuoden aikana, ja erityishallintoalueelle saapui vain 5,9 miljoonaa matkailijaa (39,4 miljoonaa vuonna 2019). Perinteisesti noin 70 prosenttia Macaossa vierailevista matkailijoista on kotoisin Manner-Kiinasta, mikä merkitsee, että erityishallintoalueen elpyminen riippuu pitkälti näiden matkailijoiden paluusta. Henkilökohtaisten viisumien myöntäminen Manner-Kiinan asukkaille Macaoon pääsyä varten keskeytettiin suurelta osin vuoden 2020 alkupuoliskolla. Viisumien myöntämistä jatkettiin vaiheittain elokuusta alkaen, ja syyskuun puoliväliin mennessä se jatkui koko Kiinassa. Macaoon saapuvien henkilöiden määrä lisääntyi tämän ansiosta jonkin verran, mutta loppuvuoden määrä jäi selvästi aikaisemman tason alle eikä riitä takaamaan vakaata elpymistä. Työmarkkinat pysyivät taantumasta huolimatta hyvässä kunnossa, ja työttömyysaste nousi vain lievästi 2,9 prosenttiin syys–marraskuussa, kun se vuoden 2019 lopussa oli 1,7 prosenttia. Inflaatio oli 0,1 prosenttia ensimmäisten 11 kuukauden aikana.

Julkisen talouden alalla Macaon hallinnon oli käytettävä varantojaan, jotta tulot vastaisivat varainhoitovuoden 2020 menoja heikon talouden, tulojen vähenemisen (mukaan lukien peliverot) ja julkisten menojen kasvun vuoksi. Erityishallintoalueen julkisen talouden rahoitusasema on kuitenkin edelleen hyvä, ja suuria julkisen talouden varantoja on edelleen käytettävissä (lokakuun lopussa 607 miljardia Macaon patacaa eli 63 miljardia euroa). Matkustusrajoitukset erityishallintoalueella ja sen ulkopuolella aiheuttivat Macaon yrityksille uusia operatiivisia haasteita. Tämä koski erityisesti ulkomaisia yrityksiä ja asukkaita, sillä Manner-Kiinan ulkopuolisilta ulkomaalaisilta pääsy tai paluu Macaoon on pääosin evätty suurimman osan vuodesta. Talouspolitiikka Poikkeuksellisten olosuhteiden vuoksi vuonna 2020 keskityttiin erityisesti pandemian hillitsemiseen ja talouden tukemiseen, mikä johti useisiin kiireellisiin toimenpiteisiin. Hallinto maksoi 8 000 patacan (826 euron) kulutustukijärjestelmän asukasta kohden, 600 patacan (62 euron) terveyspalvelusetelit ja 15 000 patacan (1 550 euron) avustuksen tukikelpoisille paikallisille työntekijöille ja itsenäisille ammatinharjoittajille. Se tarjosi myös palkallista koulutusta ja vähensi työntekijöiden palkkaveroa Yritysten osalta hallinto kevensi väliaikaisesti pk-yritysten tukijärjestelmän tukikelpoisuusperusteita ja käynnisti pk-yritysten pankkilainojen korkotukijärjestelmän. Se myös vapautti yritykset matkailuveron maksamisesta, leikkasi voittoveroa ja luopui erilaisista maksuista. Tukijärjestelmä otettiin käyttöön sillä edellytyksellä, etteivät yritykset irtisanoisi työntekijöitä tietyn ajanjakson aikana. Näiden toimenpiteiden osuus oli kaiken kaikkiaan arviolta 12 prosenttia suhteessa erityishallintoalueen vuoden 2019 BKT:hen. Hallintojohtaja piti vuoden 2021 linjapuheen 16. marraskuuta. Painopisteitä olivat pandemian – sekä muualta peräisin olevien että Macaossa ilmaantuneiden tapausten – torjunta ja talouden elpymisen tukeminen. Elpyminen riippuu talouden rakenteen vuoksi pitkälti pandemian kehityksestä. Taloudellisen kehityksen kannalta painopiste on edelleen matkailu- ja pelialan vahvistamisessa, talouden monipuolistamisessa ja alueellisen yhteistyön vahvistamisessa Manner-Kiinan kanssa. Muita painopisteitä ovat kaupunkikehitys ja julkishallinnon uudistaminen. Kun tarkastellaan talouden monipuolistamista, viisivuotisen kehityssuunnitelman (2016–2020) julkaisemisen jälkeen saavutetusta edistyksestä huolimatta rahapelialan osuus on edelleen noin puolet Macaon BKT:stä (verrattuna 63 prosenttiin vuonna 2012). Erityishallintoalueen talous on edelleen pitkälti riippuvainen mantereelta tulevista matkailijoista. Tämän vuoksi linjapuheessa toistettiin tavoite, jonka mukaan muihin kuin rahapeleihin perustuvan matkailun edistämistä sekä teollisuuden, kongressien ja näyttelyiden järjestämisen, perinteisen kiinalaisen lääketieteen, kaupan ja rahoituspalvelujen kehittämistä on jatkettava. Myös pienten ja keskisuurten yritysten tukeminen ja innovoinnin edistäminen nähdään keskeisenä tekijänä monipuolistamisessa. Rahoituspalvelujen lisäämiseksi erityishallintoalueella otetaan käyttöön joukkolainamarkkinat, ja Manner-Kiinan rahoituslaitoksia ja vakuutuksenantajia kannustetaan perustamaan alueellinen pääkonttori Macaoon ja laajentamaan liiketoimintaansa portugalinkielisissä maissa. Kiertotalous ja ilmastopolitiikka ovat edelleen merkittäviä haasteita. Hallinto käynnisti vuoden aikana uuden sähkö- ja elektroniikkalaitteiden kierrätysohjelman ja lupasi kieltää kertakäyttöastioiden tuonnin vuonna 2021. Alueellinen yhteistyö Yhdentyminen Manner-Kiinaan Guangdongin, Hongkongin ja Macaon lahden suuralueella on edelleen Macaon hallinnon keskeinen painopiste. Macao pyrkii vahvistamaan suuralueella asemaansa maailmanluokan matkailu- ja vapaa-ajan keskuksena sekä kauppa-, yhteistyö- ja rahoituspalvelufoorumina, myös Kiinan ja portugalinkielisten maiden välillä.

Manner-Kiinan kanssa tehdyn aiempaa tiiviimpää talouskumppanuutta koskevan järjestelyn piiriin kuuluvaan palvelukauppasopimukseen tehty muutos tuli voimaan kesäkuussa 2020 (se oli allekirjoitettu marraskuussa 2019). Sillä vapautetaan Macaon yritysten pääsy Manner-Kiinaan muun muassa rahoitus-, laki-, kirjanpito-, rakennus- ja teknisten palvelujen sekä kulttuuri-, matkailu- ja jakelupalvelujen aloille. Macao kehittää yhdessä Zhuhain kanssa Hengqinin saarta, joka sijaitsee Macaosta länteen Guangdongin maakunnassa. Saari tarjoaa Macaolle lisämaata, jota voidaan käyttää talouden monipuolistamiseen ja Macaon integroimiseen edelleen suuralueeseen. Siellä sijaitsee Macaon yliopiston kampus ja erilaisia tiloja nuorten yrittäjyyden, perinteisen kiinalaisen lääketieteen ja muiden alojen kehittämiseksi. Vuoden aikana esitettiin ehdotus Guangdongin ja Macaon tiiviin yhteistyön vyöhykkeestä (Intensive Cooperation Zone) Hengqinissä ja perustettiin työryhmä. Kesällä otettiin käyttöön uusi rajatarkastusasema, joka mahdollistaa Hengqinin ja Macaon välisen rajan ylittämisen aiempaa helpommin. Macao ja Zhuhai allekirjoittivat sopimuksen, jolla Macaolle annetaan maata kehittää Hengqinissä asuville Macaon asukkaille suunnattu asuinpaikkahanke (Macao New Neighbourhood -hanke), jonka myötä Macao yhdistyy yhä tiiviimmin Manner-Kiinaan. III. EU:n ja Macaon kahdenväliset suhteet Vuonna 2020 EU pysyi Manner-Kiinan jälkeen Macaon suurimpana kauppakumppanina. EU oli Macaon toiseksi merkittävin tuoja, ja sen osuus Macaon kokonaistuonnista oli 31 prosenttia. Toisaalta vain 1,6 prosenttia erityishallintoalueen tavaraviennistä suuntautui Eurooppaan, ja EU:n kauppa Macaon kanssa on ollut jo pitkään ylijäämäinen. Tämä selittyy sillä, että Macaon tuonnin kysyntä on kasvanut vuosien aikana vakaasti samaa tahtia rahapeli- ja matkailualojen kanssa, kun taas Macaon valmistusteollisuuden osuus on kaventunut noin 1 prosenttiin BKT:stä. Kahdenvälinen tavarakauppa (vuoden 2020 ensimmäisten 11 kuukauden aikana) väheni 37,3 prosenttia 702 miljoonaan euroon. EU:n vienti Macaoon oli kyseisenä aikana 650 miljardia euroa, eli se väheni 37,0 prosenttia edellisestä vuodesta. Kauppataseen ylijäämä oli 599 miljoonaa euroa. Macao on edelleen kasvava markkina-alue eurooppalaisille ylellisyystuotteille. EU:n tärkeimpiin vientituotteisiin kuuluvat korkealaatuiset nahkatuotteet, vaatteet, kellot ja korut, ravitsemustuotteet sekä autot. EU on Hongkongin ja Manner-Kiinan jälkeen Macaon suurin ulkomainen investoija (lukuun ottamatta offshore-keskuksia). Macaon julkaisemien tilastojen mukaan EU:n osuus kaikista suorista ulkomaisista sijoituksista vuonna 2019 oli 5,2 prosenttia. Pelkästään Portugalin osuus EU:sta Macaoon kohdistuvista sijoituksista oli 54 prosenttia. Eurostatin mukaan EU27:sta peräisin olevien ulkomaisten suorien sijoitusten määrä Macaossa vuonna 2019 oli 342 miljoonaa euroa ja Macaosta peräisin olevien ulkomaisten suorien sijoitusten määrä EU:ssa 1,93 miljardia euroa. Pandemian vuoksi vuonna 2020 pidettäväksi suunniteltua EU:n ja Macaon sekakomitean 24. kokousta ei järjestetty. Kokous on määrä järjestää vuoden 2021 alkupuoliskolla. Joulukuussa 2020 WTO teki Macaosta kauppapolitiikan tarkastelun. Macao todettiin vapaakauppaa harjoittavaksi avoimeksi taloudeksi, jossa kaikki sovellettavat tullit pidetään 0 prosentissa ja jonka ulkomaankauppa (tavarat ja palvelut) on 117,1 prosenttia suhteessa vuoden 2019 BKT:hen. EU, joka on Macaon tärkeimpiä kauppakumppaneita, seurasi kauppapolitiikan tarkastelua tarkkaavaisesti ja esitti useita kysymyksiä. EU kannustaa Macaota liittymään WTO:n julkisia hankintoja koskevaan sopimukseen (GPA-sopimukseen). Haastavasta vuodesta huolimatta Macaon Euroopan kauppakamari (MECC) ja Euroopan kauppakamari Hongkongissa (EuroCham HK) koordinoivat yhdessä eurooppalaisten osallistumista Macaon kansainvälisille kauppa- ja investointimessuille (MIF) lokakuussa. EU ja Macao jatkoivat pitkäaikaista yhteistyötään tulkkikoulutuksen alalla vuonna 2020 covid-19-pandemiasta huolimatta. Euroopan komission tulkkauksen pääosaston kouluttajat tarjosivat Macaon polytekniselle instituutille pedagogista apua virtuaaliluokkien ja etäkoulutuksen avulla sekä verkkoseminaareja kurssien pitäjille.